L’Ajuntament de Burjassot facilitarà audiòfons gratuïts a persones necessitades gràcies al conveni de col·laboració amb el Centre Auditiu “Burjassot”
2025-07-24

L’Ajuntament de Burjassot, representat per l’alcalde, Rafa García, i el Centre Auditiu “Burjassot”, representat pel seu gerent, Teófilo Romero, han signat un conveni de col·laboració a través del qual ambdues entitats impulsaran en el municipi la campanya “Per a escoltar-te millor”, així com també treballaran conjuntament en el Pla Acústic Municipal (PAM).

Així, amb la campanya “Per a escoltar-te millor”, les persones amb dèficit auditiu, susceptible de remeiar-se amb l’adaptació àudio protésica i una vegada demostrada la falta de capacitat adquisitiva, podran accedir a audiòfons de forma totalment gratuïta. La campanya té una durada de set mesos, des de l’1 de juliol de 2016, fins al 31 de gener de 2017 i, durant aqueix temps, es donarà un audiòfon al mes.

Per a poder optar a un d’aquests audiòfons digitals, les persones hauran d’estar empadronades a Burjassot i acreditar situació de necessitat. Una situació que es valorarà des del Departament de Serveis Socials de l’Ajuntament de Burjassot, que dirigeix Olga Camps, a partir d’uns criteris de selecció i requisits inclosos en l’Ordre de la Conselleria d’Igualtat i Polítiques Inclusives, per la qual es regulen i convoquen ajudes en matèria de serveis socials. Així mateix, “les persones que no puguen accedir a aquesta donació però siguen veïns o veïnes de Burjassot i necessiten pròtesi auditiva, se li garantirà el millor preu, amb la major garantia“, tal com han assenyalat des del Centre Auditiu “Burjassot”.

D’altra banda i gràcies a la signatura d’aquest conveni, el Centre Auditiu “Burjassot” també serà partícip del Pla Acústic Municipal (PAM), amb l’objectiu de sensibilitzar a la població sobre la importància de la protecció auditiva. Així, com a primera iniciativa de col·laboració, el Centre Auditiu Burjassot, en col·laboració amb l’empresa CustomEar, subministrarà protectors auditius als treballadors del Consistori que, per les característiques de la seua professió, precisen de protecció auditiva.

Amb la signatura d’aquest conveni, el Consistori segueix amb la seua voluntat de promocionar activitats i projectes que redunden en benefici dels ciutadans i ciutadanes del municipi, amb dificultats d’accés a recursos soci sanitaris que puguen millorar la seua qualitat de vida, al mateix temps que el Centre Auditiu Burjassot pensa en les persones i famílies de Burjassot que estan passant per moments difícils, a causa de la situació socioeconòmica actual.